**Ethelwynn Trewavas** (5. marraskuuta 1900 Penzance, Cornwall, Englanti – 16. elokuuta 1993 Reading, Berkshire, Englanti) oli brittiläinen iktyologi. Trewavas tutki monia kalaryhmiä, mutta parhaiten hänet tunnetaan työstään kirjoahventen (Cichlidae) ja rummuttajien (Sciaenidae) parissa.

Trewavas valmistui vuonna 1921 Readingin yliopistosta. Tämän jälkeen hän toimi neljä vuotta luonnontieteiden opettajana useissa eri kouluissa. Trewavas teki töitä ja opiskeli 1925–1928 Lontoossa King’s Collegessa, ja siellä hän tapasi ensimmäisen kerran Charles Tate Reganin. Natural History Museumin johtajana tuolloin toiminut Regan tarvitsi henkilökohtaisen tutkimusavustajan, ja Trewavasin innosta ja taidoista vaikuttuneena palkkasi hänet museoon töihin tähän puoliviralliseen tehtävään. Reganin tutkimuskohteita olivat afrikkalaiset kalalajit ja syvänmeren krottikalat, ja Trewavas tutki hänen kanssaan näitä kumpiakin, mutta alkoi itse kiinnostua pian erityisesti afrikkalaisista kirjoahvenista.

Vuonna 1935 Trewavas sai Natural History Museumissa siirron makeanveden kalojen osaston apulaishoitajaksi, missä tehtävässä hän työskenteli vuoteen 1946 saakka. Trewavas toimi museon eläintieteellisen osaston vastaavana hoitajana vuodesta 1958 viralliseen eläkkeellejäämisvuoteensa 1961 asti, mutta teki useita Afrikkaan suuntautuvia tutkimusretkiä vielä sen jälkeisinäkin vuosina. Trewavas kuoli 16. elokuuta 1993 sydänkohtaukseen kotonaan Readingissa.

Trewavas kirjoitti uransa aikana yli 120 kirjaa, monografiaa, tieteellistä artikkelia ja populaaria artikkelia. Hän kuvaili tieteelle uutena kaikkiaan yli 460 sukua, lajia ja alalajia. Hänet palkittiin vuonna 1968 Linnean Societyn Linné-mitalilla. Hänen mukaansa on myös nimetty useita kalasukuja ja -lajeja kuten tummavatsautaka (*Copadichromis trewavasae*).

Lähteet
-------

1. 1 2 3 4 5 6 7 8 9  Haines, Catharine M. C. & Stevens, Helen M.: *International Women in Science: A Biographical Dictionary to 1950*, s. 309. ABC-CLIO, 2001. ISBN 9781576070901. Teoksen verkkoversio. (englanniksi)
2. ↑  Noakes, David L. G.: The life and work of Ethelwynn Trewavas: beyond the focus on tilapiine cichlids.  *Environmental Biology of Fishes*, 1994. Abstraktin verkkoversio. Viitattu 1.4.2021.  (englanniksi)
3. 1 2  Greenwood, Humphry: Obituary: Ethelwynn Trewavas *The Independent*.  23.10.2011. Viitattu 1.4.2021. (englanniksi)
4. ↑  Noakes, David L. G.: Ethelwyn Trewaves — a charmed life.  *Environmental Biology of Fishes*, 2004. Abstrakti verkkoversiona. Viitattu 1.4.2021.  (englanniksi)
5. ↑  Balon, E. K. Bruton, Michael N. & Noakes, David L. G. (toim.): *Women in ichthyology: an anthology in honour of ET, Ro and Genie*, s. 51, 55. Springer Science & Business Media, 2012. Teoksen verkkoversio. (englanniksi)

Aiheesta muualla
----------------

* Ethelwynn Trewawas Wikispeciesissä

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat
* Tšekki
* Alankomaat

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |